CELEX: 32021D2314
Language: hr
Date: 2021-12-14 00:00:00
Title: Provedbena odluka Komisije (EU) 2021/2314 оd 14. prosinca 2021. o zahtjevu za registraciju europske građanske inicijative pod nazivom „INICIJATIVA EVE ZA UVOĐENJE PRAVA NA ODLUČIVANJE” na temelju Uredbe (EU) 2019/788 Europskog parlamenta i Vijeća (Vjerodostojan je samo tekst na španjolskom jeziku)

28.12.2021   
               
               
                  HR
               
               
                  Službeni list Europske unije
               
               
                  L 464/14
               
            
         PROVEDBENA ODLUKA KOMISIJE (EU) 2021/2314
         оd 14. prosinca 2021.
         o zahtjevu za registraciju europske građanske inicijative pod nazivom „INICIJATIVA EVE ZA UVOĐENJE PRAVA NA ODLUČIVANJE” na temelju Uredbe (EU) 2019/788 Europskog parlamenta i Vijeća
         (Vjerodostojan je samo tekst na španjolskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavak 4.,
         budući da:
         
                     (1)
                  
                  
                     Komisiji je 9. rujna 2021. podnesen zahtjev za registraciju europske građanske inicijative pod nazivom „INICIJATIVA EVE ZA UVOĐENJE PRAVA NA ODLUČIVANJE”.
                  
               
                     (2)
                  
                  
                     Odlukom od 5. listopada 2021. u obliku dopisa (C(2021) 7294 final), u skladu s člankom 6. stavkom 4. Uredbe (EU) 2019/788, Komisija je obavijestila skupinu organizatora da su zahtjevi za registraciju iz članka 6. stavka 3. prvog podstavka točaka (a), (d) i (e) te uredbe ispunjeni i da se članak 6. stavak 3. prvi podstavak točka (b) ne primjenjuje. Međutim, Komisija je objasnila i da inicijativa nije ispunila zahtjev iz članka 6. stavka 3. prvog podstavka točke (c) Uredbe (EU) 2019/788. Komisija je stoga pozvala skupinu organizatora da u skladu s člankom 6. stavkom 4. prvim podstavkom Uredbe (EU) 2019/788 izmijeni svoju inicijativu. Komisija je skupini organizatora skrenula pozornost na činjenicu da Uredbom (EU) 2019/788 nije predviđeno da građanske inicijative daju prijedloge za reviziju Ugovorâ. Nadalje, pozvala je skupinu organizatora da navede koji pravni akt Unije je Komisija njihovom inicijativom pozvana predložiti i da pojasni sadržaj takvog pravnog akta ili više njih.
                  
               
                     (3)
                  
                  
                     Skupina organizatora poslala je 19. listopada 2021. dopis službama Komisije u kojem se raspitala o i. zahtjevu da podnese „prijedlog” i tvrdila da je izrada nacrta zakonodavnih prijedloga zadaća Komisije; te ii. ispitivanju inicijative i mogućnosti sastanka s predstavnicima Komisije kako bi se zajednički ocijenio predloženi projekt EVE (čiji bi cilj bio doprinijeti uvođenju novog „prava na odlučivanje”) i osmislio sadržaj inicijative (pogrešno upućujući na članak 15. Uredbe (EU) 2019/788, koji se primjenjuje samo na valjane inicijative). U svojem odgovoru od 5. studenoga 2021. službe Komisije ponovile su da ciljevi inicijative moraju ispunjavati uvjete utvrđene u članku 6. stavku 3. Uredbe (EU) 2019/788.
                  
               
                     (4)
                  
                  
                     Skupina organizatora ponovno je podnijela inicijativu 17. studenoga 2021. Iako je nacrt inicijative izmijenjen, njezin sadržaj ostao je nepromijenjen, unatoč pozivu Komisije da se uzme u obzir ocjena iz njezine odluke od 5. listopada 2021.
                  
               
                     (5)
                  
                  
                     Ciljevi inicijative navedeni su kako slijedi: „S obzirom na dokumentaciju priloženu dokumentu pod nazivom „PRIJEDLOG Inicijative EVE”, tražimo od Europske komisije da pripremi bilo kakav akt ili propis koji bi mogao biti potreban za uvođenje (ljudskog) prava na odlučivanje i da takav akt uputi javnim institucijama. Time bi se stvorio sustav izravne demokracije u kojem bi građani mogli na kohezivan način donositi odluke o pitanjima od zajedničkog ili javnog interesa i tako ostvarivati suverenitet građana, s predstavnicima i bez njih. S obzirom na opseg tog zahtjeva, Inicijativa predstavlja nacrt prijedloga koji bi se mogao upotrijebiti za uvođenje prava na odlučivanje. Stoga tražimo i da se razmotre sljedeće tri mogućnosti: 1. EU i njegove institucije mogli bi samostalno uvesti pravo koje se inicijativom zahtijeva; 2. EU bi mogao uspostaviti poseban način za provedbu prethodnog ispitivanja izvedivosti prijedloga i, nakon toga, za izradu prijedloga uz sudjelovanje svih mogućih nadležnih stranaka u EU-u; 3. EU bi mogao dati odobrenje za izradu i ispitivanje projekta u javnosti isključivo za konkretnu stranku ili u njezino ime odnosno za konkretni prijedlog.” U inicijativi se nadalje navodi da se njome nastoji ostvariti opći cilj izrade bilo kakvog akta ili mjere koji su potrebni za ostvarenje cilja te europske građanske inicijative, što se najvjerojatnije odnosi na izradu sadržaja i/ili provedbu projekta (koji će dovesti do uvođenja novog) „prava na odlučivanje”.
                  
               
                     (6)
                  
                  
                     Tom inicijativom skupina organizatora poziva Komisiju da podnese prijedlog za uvođenje novog temeljnog prava kojim bi se uspostavio „sustav izravne demokracije” na razini institucija Unije, u kojem bi građani „na kohezivan način” odlučivali „o zajedničkim ili javnim pitanjima”, odnosno zajednički ostvarivali „pravo građana na suverenitet”. Skupina organizatora smatra da bi se to trebalo postići 1. „samostalnim djelovanjem EU-a”, ili 2 „odobravanjem” razvoja cilja za privatnog predstavnika inicijative i projekta EVE ili u njegovo ime ili 3. „zajedno s projektom EVE”. Skupina organizatora pojašnjava da takav prijedlog može podrazumijevati izmjene Ugovorâ, ali smatra da Uredba (EU) 2019/788 omogućuje građanskim inicijativama da zatraže od Komisije da podnese takav prijedlog. U okviru opcija 2. ili 3. skupina organizatora predlaže da Komisija „odobri” privatni projekt („projekt EVE”), čiji bi cilj bio doprinijeti uvođenju novog temeljnog prava. Ostali ciljevi utvrđeni u popratnom dokumentu služe općem cilju uvođenja tog novog prava.
                  
               
                     (7)
                  
                  
                     U skladu s člankom 11. stavkom 4. prvim podstavkom UEU-a i člankom 1. Uredbe (EU) 2019/788 „europska građanska inicijativa” znači inicijativa kojom se Komisija poziva da u okviru svoji ovlasti podnese odgovarajući prijedlog o pitanjima za koja građani smatraju da je potreban pravni akt Unije u svrhu provedbe Ugovorâ te koja je dobila potporu najmanje jednog milijuna prihvatljivih potpisnika iz najmanje jedne četvrtine svih država članica. U skladu s člankom 6. stavkom 3. prvim podstavkom točkom (c) Uredbe (EU) 2019/788 Komisija ne registrira građansku inicijativu ako ona „izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ”.
                  
               
                     (8)
                  
                  
                     U svojoj presudi u predmetu T-611/19 Opći sud odlučio je da se pojam pravnog akta u smislu članka 11. UEU-a te članka 2. točke 1. i članka 4. stavka 2. točke (b) Uredbe (EU) br. 211/2011 Europskog parlamenta i Vijeća (2) odnosi, u skladu s člankom 288. UFEU-a, na uredbe, direktive, odluke, preporuke i mišljenja koje su donijele institucije. Uredba (EU) br. 211/2011 stavljena je izvan snage od 1. siječnja 2020. i zamijenjena Uredbom (EU) 2019/788. Međutim, područje primjene građanske inicijative i pravni uvjeti za registraciju nisu se promijenili. Uredbom (EU) 2019/788 nije predviđeno da građanske inicijative od Komisije traže da predloži izmjene Ugovorâ, već na temelju te odredbe inicijative od Komisije mogu tražiti samo da, u okviru svojih ovlasti, predloži akte sekundarnog prava za provedbu Ugovorâ.
                  
               
                     (9)
                  
                  
                     Kao što skupina organizatora sama priznaje, cilj inicijative mogao bi se postići samo izmjenama Ugovorâ i ne bi se mogao postići pravnim aktima kao što su oni iz članka 288. UFEU-a. S druge strane, inicijativa predlaže pokretanje privatnog projekta („projekt EVE”), čiji bi cilj bio doprinijeti uvođenje novog „prava na odlučivanje”, a s tim u vezi Komisija napominje da ni to ne bi podrazumijevalo prijedlog takvog akta.
                  
               
                     (10)
                  
                  
                     Iz navedenih razloga inicijativa pod nazivom „INICIJATIVA EVE ZA UVOĐENJE PRAVA NA ODLUČIVANJE” očito izlazi iz okvira ovlasti Komisije da podnese prijedlog pravnog akta Unije radi provedbe Ugovorâ u smislu članka 6. stavka 4. trećeg podstavka točke (c) Uredbe (EU) 2019/788.
                  
               
                     (11)
                  
                  
                     Zahtjev za registraciju stoga bi trebalo odbiti,
                  
               DONIJELA JE OVU ODLUKU:
         
            Članak 1.
            Europska građanska inicijativa pod nazivom „INICIJATIVA EVE ZA UVOĐENJE PRAVA NA ODLUČIVANJE” ne registrira se.
         
         
            Članak 2.
            Ova Odluka upućena je skupini organizatora europske građanske inicijative pod nazivom „INICIJATIVA EVE ZA UVOĐENJE PRAVA NA ODLUČIVANJE”, koju u svojstvu osoba za kontakt zastupaju g. Eberardo SÁNCHEZ LÓPEZ i g. Juan Carlos ESCUDERO GONZÁLEZ.
         
         
            Sastavljeno u Strasbourgu 14. prosinca 2021.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.
         
         
            (2)  Uredba (EU) br. 211/2011 Europskog parlamenta i Vijeća od 16. veljače 2011 o građanskoj inicijativi (SL L 65, 11.3.2011., str. 1.).